Hy gaan vertel ook vir Hiskia dat al hierdie rykdomme van die tempel wat hy aan die gesante van Babel vertoon het, nog eendag na Babel weggevoer gaan word, en dat sy seuns as tempeldiensknegte in Babel sal wees.
Daar sal eendag 'n boodskapper oor die berge aangeloop kom uit Babel met 'n brief van die koning van Babel.
'n Boodskap van vrede! Dis 'n goeie tyding, want in hierdie boodskap staan daar verlossing neergeskryf.
Daar kom vrede vir Israel, want hulle sal die land bewoon wat die Here aan hulle gegee het, en hulle verdrukker sal nie meer daar wees nie.
Jesaja voorspel dit vroeër in sy profesie al. In hoofstuk 24:23 staan daar dat die son en die maan skaam sal wees oor al die dinge wat gebeur het, en dat die Here van die Leërskare sal regeer op Sion. Daar sal heerlikheid wees waar die Here regeer.
Nahum sien die Here as 'n Boodskapper aankom wat oordeel voltrek oor al sy vyande, en wat heil verkondig aan sy volk.
Net so sien Jesaja die Boodskapper se voete op die berge staan wat kom met 'n goeie boodskap dat daar verlossing is.
Maar daar was nog 'n Boodskapper. Hy het die voltrekking en die vervulling van die eerste boodskap kom aankondig.
Sy boodskap was dat daar verlossing is vir elkeen wat glo dat Hy deur God gestuur is om die toorn van God te dra.